钦定古今图书集成/明伦汇编/官常典/第714卷 > 卜天与 张弘之 朱道钦 陈满
## 钦定古今图书集成/明伦汇编/官常典/第714卷 > 卜天与 张弘之 朱道钦 陈满

按《南史》本传：“天与，吴兴馀杭人也。父名祖。宋武帝闻
其有干力，召补队主。从征伐，封关中侯，历二县令。天
与善射，弓力兼倍，容貌严毅，笑不解颜。文帝以其旧
将，使教皇子射。元嘉二十九年，为广威将军，领左细
仗。元凶入弑，事变仓卒，旧将罗训、徐牢皆望风屈谢。
天与不暇被甲，执刀持弓，疾呼左右出战。徐牢曰：‘殿
下入，汝欲何为’？”天与骂曰：“殿下常来去，云何即时方
作此语，只汝是贼！”手射劭于东堂，几中逆徒击之，臂
断，乃见杀。其队将张弘之、朱道钦、陈满与天与同出
拒战，并死。孝武即位，赠天与龙骧将军、益州刺史，谥
曰壮侯。车驾临哭，弘之等各赠郡守。